作者:李中
標題:思朐陽春遊感舊寄柴司徒五首
內容:王孫昔日甚相親，共賞西園正媚春。醉臥如茵芳草上，覺來花月影籠身。煙鋪芳草正綿綿，藉草傳杯似列仙。暫輟笙歌且聯句，含毫花下破香箋。南陌風和舞蝶狂，惜春公子戀斜陽。高歌飲罷將回轡，衣上花兼百草香。春郊飲散暮煙收，卻引絲簧上翠樓。紅袖歌長金斝亂，銀蟾飛出海東頭。昔年常接五陵狂，洪飲花間數十場。別後或驚如夢覺，音塵難問水茫茫。